Návrh nariadenie Rady ktorým sa upravuje nariadenie (ES) č. 1698/2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) z dôvodu pristúpenia Bulharska a Rumunska k Európskej únii /* KOM/2006/0149 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 5.4.2006 KOM(2006) 149 v konečnom znení Návrh NARIADENIE RADY ktorým sa upravuje nariadenie (ES) č. 1698/2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) z dôvodu pristúpenia Bulharska a Rumunska k Európskej únii (predložená Komisiou) ODÔVODNENIE Dňa 20. septembra 2005 prijala Rada nariadenie (ES) č. 1698/2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV), ktorým sa pozmenilo acquis , z ktorého sa vychádzalo pri prístupových rokovaniach s Bulharskom a Rumunskom. V tomto nariadení sa nezohľadňujú výsledky prístupových rokovaní ani samotné rozšírenie EÚ. Je preto potrebné upraviť Akt o pristúpení a text nového nariadenia o rozvoji vidieka ešte pred samotným pristúpením, aby boli obidva dokumenty navzájom kompatibilné. Predovšetkým je potrebné: - upraviť prílohy k Aktu o pristúpení týkajúce sa rozvoja vidieka tak, aby sa výsledky rokovaní zhodovali s tým, čo je uvedené v novom acquis (odkazy v Akte o pristúpení, ktoré sa stali obsolentnými alebo výsledky rokovaní, ktoré nie sú kompatibilné s novým nariadením o rozvoji vidieka); - upraviť články 29 a 34 Aktu o pristúpení, pokiaľ ide o prechodné a implementačné pravidlá rozvoja vidieka; - upraviť nové nariadenie o rozvoji vidieka, aby bolo uplatniteľné v Bulharsku a Rumunsku a aby sa v ňom zohľadňovali výsledky prístupových rokovaní. Hlavnou zásadou zohľadnenou pri príprave týchto úprav bola potreba zachovania základného charakteru a princípov výsledkov prístupových rokovaní a obmedzenie úprav iba na to najnutnejšie. Tieto návrhy nemajú žiadne finančné dôsledky na rozpočet Spoločenstva. Návrhy úprav právnych textov (konkrétne dve rozhodnutia Rady a nariadenie Rady) sú opísané ďalej. LEADER – minimálny finančný limit pre os 4 V nariadení (ES) č. 1698/2005 sa stanovuje, že každý program rozvoja vidieka musí obsahovať povinnú os Leader na podporu stratégií rozvoja vidieka, ktoré boli vypracované v súlade s miestnymi podmienkami a následne realizované, a že takáto os musí predstavovať minimálny percentuálny podiel príspevku pre program z fondu EPFRV. Vzhľadom na nedostatok skúseností so zavádzaním konceptu Leader na strane Bulharska a Rumunska a s cieľom vytvoriť dostatočnú miestnu kapacitu na uskutočnenie konceptu Leader by sa priemerný finančný príspevok vo výške 2,5 % pre os Leader, ktorý je uplatniteľný v EÚ-10, mal uplatňovať v období rokov 2010–2013 iba v Bulharsku a Rumunsku. V právnom texte sa zároveň vysvetľuje, akým spôsobom sa má vypočítať percentuálny podiel. Opatrenia typu Leader+ Opatrenia dohodnuté s Bulharskom a Rumunskom, ktoré sa týkajú podpory pri získavaní zručností potrebných pri príprave vidieckych komunít na pochopenie a realizáciu stratégií rozvoja vidieka, sa odlišujú od ustanovení v nariadení (ES) č. 1698/2005. V tejto oblasti by výsledky rokovaní s Bulharskom a Rumunskom mali zostať zachované. Poradenské služby Ustanovenia nariadenia (ES) č. 1698/2005, ktoré sa týkajú využívania poradenských služieb, sa v rozsahu ani úrovni finančnej podpory pre príjemcov nezhodujú s ustanoveniami v Akte o pristúpení týkajúcimi sa obdobia rokov 2007–2009. Aby sa predišlo možnému dvojitému financovaniu počas prvých troch rokov programu, mali by Bulharsko a Rumunsko dostať možnosť výberu, či budú uplatňovať opatrenia stanovené v prílohe VIII k Aktu o pristúpení, alebo opatrenie stanovené v nariadení (ES) č. 1698/2005. Navrhuje sa, aby sa uplatňovanie opatrenia o poskytovaní poradenských služieb uvedeného v Zmluve o pristúpení predĺžilo v prípade poľnohospodárov prijímajúcich podporu pre polosamozásobiteľské podniky do roku 2013. Takýmto spôsobom by nadobudlo účinnosť spoločné stanovisko Rady a Komisie týkajúce sa Bulharska a Rumunska, uvedené v zápisnici zo zasadnutia Rady z 19. a 20. septembra, na ktorom bola prijatá politická dohoda o nariadení (ES) č. 1698/2005. Agroenvironmentálne opatrenia a životné podmienky zvierat Vo výsledkoch prístupových rokovaní boli zahrnuté ustanovenia pre Bulharsko a Rumunsko týkajúce sa spolufinancovania agroenvironmentálnych opatrení a opatrení týkajúcich sa životných podmienok zvierat do výšky 85 %. Aby sa zabezpečila konzistentnosť s novou finančnou štruktúrou stanovenou v nariadení (ES) č. 1698/2005, podľa ktorej sa už podiely spolufinancovania nestanovujú pre opatrenia, ale pre osi, navrhuje sa uplatňovať v prípade Bulharska a Rumunska pre os 2 (namiesto maximálneho podielu 80 %, ktorý je uvedený v nariadení (ES) č. 1698/2005) počas celého obdobia realizácie programu maximálny podiel spolufinancovania vo výške 82 %. Tento podiel 82 % bol stanovený na základe očakávaného zváženia agroenvironmentálnych opatrení a opatrení týkajúcich sa životných podmienok zvierat v rámci celkových nákladov týchto krajín vzhľadom na os 2, čo umožňuje zachovať podporu rovnocennú s tou, ktorá bola uvedená v Zmluve o pristúpení. Príplatky k vnútroštátnym priamym platbám Nariadením Rady (ES) č. 1290/2005 o financovaní Spoločnej poľnohospodárskej politiky bol zriadený jediný fond pre poskytnutie podpory Spoločenstva na rozvoj vidieka, ktorý nahradil dva predošlé zdroje financovania (EPUZF – usmerňovacia a záručná sekcia). Je teda potrebné upresniť základ pre výpočet 20 % hornej hranice uvedenej v ustanovení o príplatkoch k priamym platbám v prílohe VIII k Aktu o pristúpení pre sumy patriace pod druhý pilier financovania, ktoré je možné prevádzať, aby mohli byť použité ako príplatky k priamym platbám pre poľnohospodárov v rámci prvého piliera Spoločnej poľnohospodárskej politiky. Vzhľadom na potrebu zachovania konzistentnosti s ustanoveniami uplatňovanými v štátoch EÚ-10, na potrebu rozvoja vidieka v týchto dvoch krajinách a dôležitosť vyvarovania sa možných veľkých prevodov prostriedkov z druhého do prvého piliera sa navrhuje, aby sa 20 % horná hranica uplatňovala iba pri usmerňovacej sekcii EPUZF. Prechodné a implementačné pravidlá Odkazy na prechodné a implementačné pravidlá uvedené v Akte o pristúpení Bulharska a Rumunska by sa mali upraviť, aby boli v súlade s postupom stanoveným v nariadení (ES) č. 1698/2005. Technické úpravy Bulharsko a Rumunsko by mali byť doplnené do zoznamu nových členských štátov, na ktoré sa podľa nariadenia (ES) č. 1698/2005 uplatňujú prechodné opatrenia. Je potrebné vypustiť z prílohy VIII k Aktu o pristúpení ustanovenia, ktoré sú buď 1) už zahrnuté v nariadení (ES) č. 1698/2005: podpora polosamozásobiteľských poľnohospodárskych podnikov v procese reštrukturalizácie, skupiny výrobcov, technická pomoc, alebo 2) už viac nie sú uplatniteľné: požiadavka, aby sa investičná podpora obmedzila na poľnohospodárske podniky, pri ktorých je na konci realizácie investície možné preukázať hospodársku životaschopnosť. Návrh NARIADENIE RADY ktorým sa upravuje nariadenie (ES) č. 1698/2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) z dôvodu pristúpenia Bulharska a Rumunska k Európskej únii RADA EURÓPSKEJ ÚNIE, so zreteľom na Zmluvu o založení Európskeho spoločenstva, so zreteľom na Zmluvu o pristúpení Bulharska a Rumunska, a najmä na jej článok 4 ods. 3, so zreteľom na Akt o pristúpení Bulharska a Rumunska, a najmä na jeho článok 56, so zreteľom na návrh Komisie, keďže: (1) Nariadením Rady (ES) č. 1698/2005[1] sa zaviedli všeobecné pravidlá poskytovania podpory Spoločenstva v rámci politiky rozvoja vidieka pre programovacie obdobie 2007 až 2013 a stanovili priority a opatrenia na rozvoj vidieka. (2) Tieto všeobecné pravidlá a opatrenia by sa mali upraviť, aby ich bolo možné zaviesť v Bulharsku a Rumunsku v deň pristúpenia týchto krajín k Európskej únii. (3) V nariadení (ES) č. 1698/2005 sa stanovuje, že každý program rozvoja vidieka musí obsahovať povinnú os Leader, ktorá musí predstavovať minimálny percentuálny podiel príspevku pre program z fondu EPFRV. Vzhľadom na nedostatok skúseností so zavádzaním konceptu Leader na strane Bulharska a Rumunska a s cieľom vytvoriť dostatočnú miestnu kapacitu na realizáciu konceptu Leader by sa priemerný finančný príspevok vo výške 2,5 % pre os Leader mal uplatňovať v období rokov 2010–2013 v týchto krajinách. (4) S cieľom umožniť Bulharsku a Rumunsku využitie prechodných opatrení do roku 2013, ktoré sa týkajú podpory pre polosamozásobiteľské poľnohospodárske podniky a podpory pre zakladanie skupín výrobcov, mali by byť Bulharsko a Rumunsko doplnené do zoznamu krajín, ktoré využívajú tieto opatrenia. (5) Nariadenie (ES) č. 1698/2005 by sa preto malo zodpovedajúcim spôsobom zmeniť a doplniť, PRIJALA TOTO NARIADENIE: Článok 1 Nariadenie (ES) č. 1698/2005 sa mení a dopĺňa takto: 1) V článku 17 ods. 2 sa dopĺňa tento pododsek: „V prípade Bulharska a Rumunska sa počas obdobia rokov 2010–2013 zachováva priemer minimálne 2,5 % celkového príspevku z EPFRV pre os 4. Pri výpočte tohto percentuálneho podielu sa zohľadňuje každý príspevok z EPFRV pre túto os poskytnutý počas obdobia rokov 2007–2009.“ 2) V článku 20 písm. d) sa úvodné slová nahrádzajú takto: „prechodných opatrení pre Bulharsko, Českú republiku, Estónsko, Cyprus, Lotyšsko, Litvu, Maďarsko, Maltu, Poľsko, Rumunsko, Slovinsko a Slovensko, ktoré sa týkajú:“. Článok 2 Toto nariadenie nadobúda účinnosť 1. januára 2007 s výhradou nadobudnutia platnosti Zmluvy o pristúpení Bulharska a Rumunska. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predseda [1] Ú. v. EÚ L 277, 21.10.2005, s. 1.